四月戊申賦鹽萬歲山中仰懷外舅謝師厚
作者：黄庭堅
朝代：宋

paragraphs: 只今漢龐公，白髮佐州郡。
窮通視寒暑，仕已誰喜慍。
長松卧澗底，桴霤多裂璺。
未須論才難，世人無此韵。
禪悅稱性深，語端入理近。
渙若開春冰，超然聽年運。
臨民秉三尺，朱墨不可紊。
傳聞但言歸，心許手自隠。
欲知南陂稻，得幾就收捃。
胥疏江湖濱，不邇金玉訓。
濡需且肉食，觳觫恐鐘釁。
龍移山發洪，虎乳月生暈。
竹聲寒夏簟，輟寢中夜聽。
寄聲向鹿門，儻賜勞苦問。